Papersnake/gushiwen huggingface dataset:
秋风引
刘禹锡（唐代）

何处秋风至？萧萧送雁群。
朝来入庭树，孤客最先闻。
渔家傲·彼土因何名极乐
可旻（宋代）

彼土因何名极乐。莲华九品无三恶。虽有频伽并白鹤。非彰灼。如来变化宣流作。
九品一生离五浊。自然身挂珠璎珞。宛转白毫生额角。长辉烁。百千业障都消却。
秋夕同林元培曾元鲁集李伯襄宅次伯襄韵
韩日缵（明代）

一尊聊共蓟门秋，秋色凭陵倚槛收。凉月祇应留客醉，清砧何事捣乡愁。

漫怜宋玉空裁赋，谁似相如故倦游。当席朱弦君独奏，惭予巴唱若为酬。
一叶舟
侯善渊（元代）

摆脱尘情冤业。此是利名休歇。清净谨威仪。宴瑶池。水静澄澄冰洁。显焕碧潭秋月。月里悟丹枝。性光辉。
又次韵和题休逸台
韩琦（宋代）

昔年衣绣临吾乡，后圃力变池亭荒。井梁生涩卧耕壤，螺榭岌嶪营高冈。

易为隅柱极增观，下视众岭森成行。锦鳞遂落闲者钓，谁喧歌酒台东堂。
孚舟亭新成赋十绝
方回（元代）

岸人胆落傍船看，灶吐鲸吞一叶寒。
鬼伯神官莫狂荡，灵台无愧自平安。
新年作
陈䞇（明代）

谪宦逢新岁，孤吟思惘然。驿梅开腊后，岸柳得春先。

棹倚清溪月，猿啼碧岫烟。天涯留滞客，归去是何年。
春晓闻莺
武元衡（唐代）

寥寥兰台晓梦惊，绿林残月思孤莺。

犹疑蜀魄千年恨，化作冤禽万啭声。
古悠悠行
李贺（唐代）

白景归西山，碧华上迢迢。
今古何处尽，千岁随风飘。
海沙变成石，鱼沫吹秦桥。
空光远流浪，铜柱从年消。
次韵李尧端见嘲食蕨
朱松（宋代）

真人官府未夤缘，且向龙山作散仙。春入晓痕催采蕨，雨翻泥散忆归田。

蔬肠我若枵蝉腹，诗格君如击鹘拳。箸下万钱谋更鄙，诸公饱死太官膻。
山游即事
韩是升（清代）

微风送轻寒，薄云不成雨。幽讨事近游，路出枫江浦。

小艇泊溪湾，短杖策云坞。花繁贤相祠，崖悬化人宇。

剑壁喷飞泉，甘冽清肺腑。峰回境益幽，气怯力仍努。

抚兹林壑美，转念风尘苦。客梦黄金台，事过悔莽卤。

故乡殊可娱，碌碌将何补。出处判险夷，贤愚审去取。

愿携买山钱，傍石开蓬户。运甓惜分阴，吾怀在千古。
送徐君何
许月卿六（宋代）

英雄捧诏出樊笼，抖擞征衣趁晓风。
一笑相逢仪知在，明朝秋意满芙蓉。
书事投所知
杜荀鹤（唐代）

古陌寒风来去吹，马蹄尘旋上麻衣。虽然干禄无休意，

争奈趋时不见机。诗思趁云从岳涌，乡心随雁绕湖飞。

肯将骨肉轻离别，未遇人知未得归。
早发始兴江口至虚氏
宋之问（唐代）

候晓踰闽峤，乘春望越台。宿云鹏际落，残月蚌中开。

薜荔摇青气，桄榔翳碧苔。桂香多露裛，石响细泉回。

抱叶玄猿啸，衔花翡翠来。南中虽可悦，北思日悠哉。

鬒发俄成素，丹心已作灰。何当首归路，行剪故园莱。
清平乐 雪
孙道绚（宋代）

悠悠扬扬。做尽轻模样。半夜萧萧窗外响。多在梅边竹上。

朱楼向晓帘开。六花片片飞来。无奈熏炉烟雾，腾腾扶上金钗。
又和北轩竹上甘露
韩维（宋代）

君家竹上露，点缀如明珰。
垂枝乍惊重，映日复能光。
聊可助清兴，安知为羡祥。
应从草制暇，延咏对华觞。
玉炉三涧雪 景金本注云，六首本名西江月
丘处机（宋代）

最苦三冬冰雪，难当万里风尘。天涯海角不离身。何处参同心印。况是中丹宛转，徒劳外景因循。争如作伴到青春。看我行藏远近。
偈颂七十六首
释师观（宋代）

晷运推移，日南长至。
自古自今，同天同地。
灵山一会尚俨然，雷音堂中谈不二。
失题
蒋之奇（宋代）

三十六湖水所潴，其间尤大为五湖。中间可以置邮戍，隐然高五如覆盂。

大开名园治亭榭，时燕朱履为欢娱。高台雄跨一千尺，熙熙乐国游华胥。

堂轩峻叠青壁滑，老蚌放开明月珠。苍龙脱角莹且泽，鲜瓜自与风雷俱。

郏家女子已仙去，尚有故井存通衢。淩波罗袜尘欲起，冉冉玉水翻红蕖。

摇辉蘸影弄姿媚，粉黛醉倒无人扶。牡丹芍药开四达，品第未必扬州殊。

武陵迷春无处问，杳杳仙路来盘纡。流杯插花欢客饮，霏霜溅雪来坐隅。

序贤祈爵发鸣镝，传花叠语争喧呼。主人能诗有仙格，锦囊丽藻纷披敷。

拟驱轻驾逐烟客，旷浪尘外天为徒。梦得池塘生春草，一句我知今古无。

西归定蹑瀛峤顶，气象早已居蓬壶。甘棠留爱在他日，好事传作淮南图。
剑门关
张方平（宋代）

地维绝脉摧鳌足，天垒横霄壮井舆。谁轧祸萌通鸟道，古为风土感鱼凫。

壶中日月邻方外，海内山河入帝图。过此益知方面重，万兵开府一寒儒。
奉和江沖陶居二十韵
汪炎昶（宋代）

数点庐峰雪，吹入冲陶云。
山灵定惊怪，佳景被子分。
中秋桐城观举子
陈宓（宋代）

风前散袂能忘扇，月下题诗不用灯。
万士清宵鏖棘庑，一年秋色满桐城。
子夜四时歌 其一
商景徽（清代）

蜡烛照空帷，春宵难达曙。袷衣不著绵，预识中无絮。
兵部尚书孙公
靖康小雅（宋代）

巍巍孙公，忠烈俱伟。
受天大任，渊渟山峙。
谋谟密宥，帝所眷倚。
渊以留钥，又托以子。
天未悔祸，甘赴万死。
国家德泽，周及远迩。
罹兹祸变，孰奋而起。
公节不渝，独负大美。
若神人然，众所仰止。
彼以偷生，徒奄如鬼。
挽师步理
牟巘五（宋代）

卓尔见成鐻，超然惊绝尘。
形骸脱边幅，肝膈炯精神。
正自关天分，应难语俗人。
谁收身后稿，隽逸更清新。
鹧鸪天（偶有鳞翼之便，书以寄文卿）
赵长卿（宋代）

一曲清歌金缕衣。巧佼心事有谁知。自从别后难相见，空解题红寄好诗。

忆携手，过阶墀。月笼化影半明时。玉钗头上轻轻颤，摇落头豆蔻枝。
寄信守王子明
孔武仲（宋代）

年来江上苦多风，匹马关山重复重。
须信心闲为乐地，主人窗槛有仙峰。
同昼上人送郭秀才江南寻兄弟
孟郊（唐代）

地上春色生，眼前诗彩明。手携片宝月，言是高僧名。

溪转万曲心，水流千里声。飞鸣向谁去，江鸿弟与兄。
题宋谦父诗卷
刘克庄（宋代）

佳山祠畔结茅茨，犹记吹埙更和篪。
苏氏旧称小坡赋，秦家晚垂少章诗。
交游一老今华发，畴昔诸昆最白眉。
子不可来吾欲去，壁间尘榻拂何时。
谒严先生祠 其六
李楩（明代）

故人天子乍成欢，刘季当年忆拜韩。司榻漫猜星犯座，披裘早觉暑生寒。

自来良猎怜烹犬，是处清沦快伐檀。月满空山酣睡足，神仙富贵不相干。
玉楼春（寿平江陈守）
张时甫（宋代）

姑苏台上春光发。菊老寒轻香未歇。人言太守是是龚黄，天为吾君生稷契。

月良庆会俱良月。万岁千秋同瑞节。明朝仙领趣提鳌，十万人家齐卧辙。
绝句十首 其十
郑思肖（宋代）

子夜神游碧落间，群仙飞语下人寰。上天深念苍生苦，特敕三宫圣驾还。
题武夷五首
白玉蟾（宋代）

显道真人去不回，幔亭不见旧楼台。
曾孙倚着寒松立，日落风悲猿自哀。
自居剡源少遇乐岁辛巳之秋山田可拟上熟吾贫
戴表元（宋代）

松风四山来，清霄响瑶琴。
听之不能寐，中有怨叹音。
旦起绕其树，磈砢不计寻。
清音可敷席，有酒谁与斟。
由来大度士，不受流俗侵。
浩歌相倡答，慰此雪霜心。
送孝陵卫致政千户覃士英南还
程敏政（明代）

旧游踪迹半相疏，喜见多君忽过予。命驾谁期千里外，开尊今是十年馀。

钟山紫气藏弓久，幕府清风解印初。明日不堪还送别，西风黄叶绕离车。
暮春
翁格（清代）

莫怨春归早，花余几点红。
留将根蒂在，岁岁有东风。
送张少府奉诏待次公车二首 其二
林大春（明代）

山林远遁真成癖，车马频劳岂世情。一曲骊驹怅歧路，满天风雨隔江城。
清明渠
李复（宋代）

清明三十里，疏凿高下通。
西南引潏水，北入太极宫。
居民昔为利，旧迹今可穷。
时见断石甃，龙盘戏云风。
上运管张平国
华岳（宋代）

大江南畔五松西，潘岳风流梦有诗。
归路经从定留挽，昔教父老见旌旗。
西江月 四方
王哲（金朝）

堪叹东西南北，迷途役损行人。任来任往走红尘。只为名牵利引。独我摇头不管，静中精固形贞。陶陶团结气和神。永乐天真有准。
更漏子
晏殊（宋代）

菊花残，梨叶堕。可惜良辰虚过。新酒熟，绮筵开。不辞红玉杯。

蜀弦高，羌管脆。慢飐舞娥香袂。君莫笑，醉乡人。熙熙长似春。
次韵苏伯言题所居鉴止轩
陈棣（宋代）

小轩劣容膝，讵敢邀君诗。
君诗亟借重，物趣俱新奇。
檐前列苍翠，槛外潴涟漪。
凭栏作痴兀，欲静忘五綦。
湛然俯明镜，水定心不驰。
微风忽披拂，巾袂俄变移。
缅思东坡公，昔与颍水嬉。
此乐五十年，人间真未知。
溪头唤渡
吴晦之（宋代）

轻烟漠漠晓晴天，立马汀沙唤渡船。
白鸟忘机思虑息，避人飞过急滩前。
春寒
吴龙翰（宋代）

二月漫漫雪满山，群芳空向雪中看。
幽亭酌酒且沈醉，要为小园花{堧土换食}寒。
田居四时 其四
释道潜（宋代）

汩汩防农雾，穷冬亦谩劳。茅檐催日午，篱落听鸡号。

腊近还移竹，宵闲更索绹。春风归早晚，行见事东皋。
咏史二首 其一
周弼（宋代）

一曲呼凰下九霄，石台春静海山遥。周秦战血纵横尽，犹卧白云吹洞箫。
凤州柳
曾极（宋代）

蜀主函封遣使时，芳根元自凤州移。
柔荑醽醁今安在，唯有青丝拂地垂。
中秋客至不赴郡会次范君武韵
李复（宋代）

经岁相期尽赏心，虚堂有客阻趋尘。
登楼君似庾老子，挟策我为臧丈人。
清据胡床兴不浅，来寻奇字夜相亲。
莫言糟粕无佳味，未许桓公愧斲轮。
题信相院林亭
吕陶（宋代）

深静禅门秋复春，不知门外是红尘。满庭修竹有君子，终日好风如故人。

曲径最宜巢翠羽，澄潭犹足养纤鳞。年年寓泊知閒味，每谢林泉作四邻。
恶风叹
欧大任（明代）

边海入夏多恶风，今年十日五日同。闾阎万灶萧条后，城郭千门黯淡中。

掀林古柳吹欲尽，刮地枯桑折已空。鸡犬晨号拥败壁，鸟雀昼啄微僵虫。

白波溟濛绝津渡，家人斗粟营无路。先生晏眠被如铁，起窥窗牖半开户。

村西老翁匍匐来，哽咽忧时贫不诉。四方水旱夙饱闻，五岭岁时似堪度。

东南民力阴自竭，西北军输久难措。往年豫徵今年粮，斗斛取盈例非故。

春农布种望雨泽，十日恶风势犹怒。丁男沟壑即未免，老朽骨骸宁复顾。

独饥愿赐一国食，独寒愿赐千家布。恶风恶风日不已，那得帝恩广膏露。

先生听此重悄然，独立三叹风益颠。租繇煎迫禾稼死，老翁何处呼皇天。

吁嗟老翁莫哽咽，村东寡妇哭卖田，官家白系偿珠钱。
慈觉见访余适渡江归以寄之
释德洪（宋代）

黄沙横吹意傥恍，江色摸胡迷背向。刺舟开岸风掠耳，日莫归背说惊浪。

旋添榾柮火蒙密，堵立咨嗟罗少长。椀楪铿然野炊熟，井税未输夜舂响。

少年信脚蹈忧患，几同蜑叟埋烟瘴。归背闲散赎辛勤，老住江村无杂想。

梦回书几有青灯，鸡一再鸣布衾暖。遥想老禅读此诗，应作掀髯笑拊掌。
悟道吟（二首）
朱有燉（明代）

自从悟得真如理，今古空谈善有因。
撒手往来还是我，点头问讯属何人。
安闲常乐胜中胜，自在频观身外身。
大笑西来缘底事，等闲识破便休论。
送吉州詹守五首
彭龟年（宋代）

骨鲠嘉言忆旧臣，故应赴诏近严宸。
席前若下清明问，且说江南一味贫。
雨后
释行海（宋代）

雨过山林近暮钟，片怀寂寂对孤松。
夜深笛怨梅花落，月照人间睡正浓。
次卿与余终日坐竹间以何人有酒身无事谁家多竹门可款为韵余得上七字 其一
周紫芝（宋代）

养痾慕夷旷，避俗蒙讥诃。用兹结神交，长年与婆娑。

脩篁不见天，万玉方森罗。隐几张净琴，共鼓南风歌。

人生要行乐，取乐不必多。傥无一笑适，奈此风月何。
赋得长干柳
黄姬水（明代）

春烟袅袅雨蒙蒙，梁苑隋堤一梦中。
纤叶空怜半江水，残丝犹怯五更风。
永丰园里情无限，苏小门前路乍通。
寄语飞花好栖泊，莫教飘荡恨西东。
旅舍七首 其七
敖陶孙（宋代）

我家碧鹳弟，尽用当执殳。摧颜伴老翁，意欲化白凫。

娟娟熨帛手，见之感无襦。坐念粟布谣，于乎予何诛。

取求不汝瑕，霸心生断袪。请观泽中雁，一一稻粱图。
侯桂龄《疏勒望云图》
郭嵩焘（清代）

安西万里道重开，翊运先收颇牧才。狼燧烟从沙际出，龙堆云自地中来。

望穷葱岭心常恋，衣寄蒲犁手自裁。今日三山风景丽，板舆新度钓龙台。
书红香堂壁
喻良能（宋代）

瓦影鳞鳞荫曲塘，疏帘不下纵荷香。
绿波乍识红妆面，未忍轻将比六郎。
送李文晦佥事易节燕南二首 其二
柳贯（元代）

雕鹗三秋击，骐驎万里行。官联汉直指，经术鲁诸生。

世或深求法，公惟不近名。天心与民监，上下一昭明。
次郭云屏登西楼韵二首 其二
杨慎（明代）

清香画戟感时流，迁客经过此淹留。零雨多情孙楚堠，月明同淹庾公楼。

新梅艳艳争迎腊，残菊垂垂尚驻秋。地主多君似严武，登临暇日亦销忧。
候张彦智承出
张纲（宋代）

萦蛇路转惬登临，一室翛然客静心。杖履主人山下去，风鸣岩壑自幽深。
上明良庆会阁碑致语口号
史浩（宋代）

绵绵宝历与天长，兴运重光属我皇。德洽化隆超汉晋，父慈子我协虞唐。

三阶顺轨时万泰，万国归心道益昌。一自皋陶赓载后，于今始得颂明良。
抚州处士湖泛舟送北回两指此南昌县查溪兰若别
戎昱（唐代）

移樽铺山曲，祖帐查溪阴。铺山即远道，查溪非故林。

凄然诵新诗，落泪沾素襟。郡政我何有，别情君独深。

禅庭古树秋，宿雨清沈沈。挥袂故里远，悲伤去住心。
忆环溪草堂托张公子寄云间沈大参
吕时臣（明代）

白勣当年忆胜游，芳尊早暮共登楼。
秋风故国张公子，明月双溪沈隐侯。
花气尚怜吟处醉，江声不断别时愁。
吴淞水暖鳜鱼美，何日重来泊钓舟。
游橘洲
齐己（唐代）

春日上芳洲，经春兰杜幽。此时寻橘岸，昨日在城楼。

鹭立青枫杪，沙沈白浪头。渔家好生计，檐底系扁舟。
如梦令
王师锡（宋代）

竹上一楼岚翠。竹下一渠春水。中有隐人居，破屋数间而已。无事。无事。静夜月明千里。
拟沈休文宿东园
吴敦仁（清代）

苍茫度高冈，乱石堆成路。蔼蔼白云封，崎岖难信步。

未至东园东，歧路常纡互。景仄门长关，斋幽扃如故。

灶冷矗炊烟，檐低滴清露。林鸟声交呼，丛萤辉相顾。

谷飙叩虚牝，山月飞寒兔。夜琴调清弦，夕砧捣秋素。

馀寒造众色，气象换朝暮。何计驻流光，西山须一度。
李侍郎于阳羡里富有泉石牧亦于阳羡粗有薄产…四韵
杜牧（唐代）

冥鸿不下非无意，塞马归来是偶然。紫绶公卿今放旷，

白头郎吏尚留连。终南山下抛泉洞，阳羡溪中买钓船。

欲与明公操履杖，愿闻休去是何年。
送翰林应奉寿同海涯挈家觐省十首 其五
宋褧（元代）

携幼入室藉文褓，上堂拜母舞斑衣。青绫被冷承明直，忆著餐钱应早归。
丙子岁三月十有二日游嵩山宿峻极中院时天气
李廌（宋代）

日背西岭没，月向东岭生。
殷霞未隐彩，皓露已舒明。
斗柄坐可挹，政恐河汉倾。
叙吟
潘阆（宋代）

高吟见太平，不耻老无成。
发任茎茎白，诗须字字清。
搜疑沧海竭，得恐鬼神惊。
此外非关念，人间万事轻。
书仇远吟卷后
释文珦（宋代）

昔在英溪识仇远，岂意别来陵谷变。死生契阔不相知，一十四年如过电。

莲花峰下得重逢，老色骎骎惊上面。袖出新吟数百篇，非特清新更奇健。

我道风流似谪仙，定知当上金銮殿。爱才未必无明皇，荐闻亦有贺知章。
题请息斋六言十首 其三
范成大（宋代）

滟滪年年似马，太行日日摧车。笑中恐有义甫，泣里难防叔鱼。
鹪鹩园十七绝为黄与东赋 其十四 木芙蓉
李孙宸（明代）

荷池芳乍歇，木末发秋光。莫讶名相袭，临风韵更长。
作首尾三叠送朱则之还郴阳兼似诸同志 其一
湛若水（明代）

自笑铅刀不割疑，不疑行处是中思。四时百物皆同运，我得无言送则之。
鹧鸪天
石孝友（宋代）

一别音尘两杳然。不堪虚度菊花天。惊秋远雁横斜字，噪晚哀蝉断续弦。

好将息，恶姻缘。凉宵如水复如年。梦魂不怕风波险，飞过江西阿那边。
次韵赠高致虚四首 其一
饶节（宋代）

向来桃李恰随流，策策风枝又作秋。但得相如完璧去，何妨季子敝貂游。
寄蜀州杨道人
范成大（宋代）

老来万事总萧然，犹忆西州暑雪边。
为报岷峨山水道，如今真个得归田。
送僧
释重顯（宋代）

知方流古意，云树别诸邻。
月不澄微水，山应立是尘。
静空孤鹗远，高柳一蝉新。
欲究劳生问，归思莫厌频。
连山王开诗试子午花四首
陈著（宋代）

低垂不足畏炎氛，自是居高避俗喧。
五瓣圆黏猩血重，数丝牢缀蜡心存。
雅持本色明清昼，肯驻残妆媚黑昏。
林下何人修炼到，丹余流入此芳根。
寄题夏时甫晓山亭诗
袁甫（宋代）

夏君人中英，讷斋天下士。襟期脩篁友，节操孤松比。

大书晓山扁，山色来棐几。爱此朝气爽，未明揽衣起。

讷斋我妇翁，颇曾窥涯涘。结交折辈行，逢人说夏子。

因读晓山吟，令我慨生死。人世亦何为，仕宦聊尔尔。

孰知死不朽，香名垂千祀。此人不复得，此诗谁能似。

时甫盍刻石，方山可对峙。
复次韵寄子我四首
晁说之（宋代）

何须晚嫁独伤卢，云母无媒自纳模。
虹断美人情不竞，雨回神女分还疏。
敢同孙寿巧为态，颇称江淹懒著书。
叹息火笼俱丽质，当年风韵本何如。
减字木兰花
王观（宋代）

华筵布巧。绿绕红□花枝闹。朵朵风流。好向尊前插满头。

此花妖艳，愿得年年长相见。满劝金钟，祝寿如花岁岁红。
秋思寄子由
苏轼（宋代）

黄叶山川知晚秋，小虫催女献功裘。
老松阅世卧云壑，挽著苍江无万牛。
春日有感
孟郊（唐代）

雨滴草芽出，一日长一日。风吹柳线垂，一枝连一枝。

独有愁人颜，经春如等闲。且持酒满杯，狂歌狂笑来。
秋日山中
王梅窗（宋代）

客疏吟友少，终日掩柴门。
冒雨自分菊，带泥移上盆。
泉添浑井脉，砧响动山根。
片片西风叶，飞来有病添。
嘲丁大全
林桂龙（宋代）

移溪实壑误明君，惊动沿江十十国。
幸是不沈湘水死，有何面目见灵均。
闰八月十五柬王高二君以前月惠酒病不能会
杨巍（明代）

正当延赏夜，一病独成眠。北海尊空在，南楼兴杳然。

清宵嗟已失，白月喜重圆。兹夕谁能负，星河万里天。
好事近·秋晓上莲峰
陆游（宋代）

秋晓上莲峰，高蹑倚天青壁。谁与放翁为伴？有天坛轻策。
铿然忽变赤龙飞，雷雨四山黑。谈笑做成丰岁，笑禅龛楖栗。
和子瞻和陶渊明杂诗十一首
苏辙（宋代）

尝闻左师言，少子古所喜。
二儿从两父，服辱了百事。
佳子何关人，自怪余此意。
看书时独笑，屡与古人值。
他年会六子，道眼谁最驶。
衣钵傥可传，田园不须置。
雪中怀水云馆
晁说之（宋代）

六出花头万叠波，水云馆前不肯过。
玉鸾素面如相语，人间清兴今如何。
用梌木杯器
玄烨（清代）

素轻珠玉器，专制及时杯。错节分花影，盘根别利才。

茂林成木瘿，深谷染莓苔。澹泊明吾志，天然见体裁。
野寺
杨杰（宋代）

泽国春风老，杂花间芳草。门前车马稀，竹叶无人扫。
泛丰陵溪 其一
彭汝砺（宋代）

系马却行海上滨，夜寒孤月故随人。自怜不及溪心月，正照萱堂鬓雪新。
河传（秋夜旅怀）
赵鼎（宋代）

秋光向晚，叹羁游坐见。年华将换。一纸素书，拟托南来征雁。奈雪深、天更远。

东窗皓月今宵满。浅酌芳尊，暂倩嫦娥伴。应念夜长，旅枕孤衾不暖。便莫教、清影转。
罗汉洞
程公许（宋代）

中岩洞透牛头洞，后洞门从此处开。
刹刹尘尘皆住处，胜游何必限天台。
依韵和王安之卿六老诗仍见率成七
邵雍（宋代）

六老皤然鬓似霜，纵心年至又非狂。
园池共避何妨胜，樽俎相非未始忙。
杖履烂游千载运，衣巾浓惹万花香。
过从见率添成七，况复秋来亦渐凉。
偈颂十二首
释道璨（宋代）

一冬不雨，一春不雨。
九土皆焦枯，天高叫无路。
开先拄杖子忽然变化空行龙王，油然起云霈然洪澍。
直得枯者荣甲者拆萌者吐，发机须是千钧弩。
竹杖
姜特立（宋代）

竹杖点湘斑，长随掌握间。
老来方得力，伴我一生閒。
金缕曲 其四 关塞
易顺鼎（清代）

红柳铺空暗。枉横笛、玉关高处，路迷难辨。倒影龙沙天万里，无数离人古怨。

偏马后、桃花似电。今夕长城还有月，问可能、照得春闺见。

又过了，几声雁。

军门夜午催传箭。暖边庭、射雕小猎，椎牛高宴。帐外刀光疑斫阵，却是星河自澹。

已寒得、一灯都战。休怪健儿头白早，便燕支、山色如今换。

闲坐把，铁衣绽。
赠致远 其四
周孚（宋代）

畋也颇丰下，本期渠克家。才令配晨月，又复摘秋瓜。

寒泊堪秧稻，荒池足沤麻。熊儿幸无恙，聊伴老生涯。
二爱 其一
陆游（宋代）

结屋不袤丈，著身还有馀。破壁作小窗，亦足陈吾书。

无酒当饮水，无肉当饭蔬。知止乃不殆，此语良非虚。

古人造道处，正自无绝殊。愿君勿它求，且复爱吾庐。
定海桥
刘嘉谟（宋代）

昔日松江上，潮翻定海来。
而今旧桥水，不到半江回。
题庠闍黎二画
陆游（宋代）

秋山瘦嶙峋，秋水渺无津。
如何草亭上，却欠倚阑人。
秦淮杂诗 其二
张鸿基（清代）

一区碧血葬忠良，燕子高飞入建康。多少良家红袖女，琵琶斜抱怨先皇。
次韵陈山长送春纪事二首 其一
洪焱祖（元代）

怪事凶荒有此年，春来疠鬼更行天。为谁莺燕语能好，无主麦桑青可怜。

谁谓十旬全渴雨，坐令万井不生烟。相逢且喜身俱健，困厄终胜死道边。
小隐庄别同教授
项安世（宋代）

翳翳日景入，行行故人远。
故人万里别，此去何当返。
迨君归禹穴，是我登邛阪。
苦语难重谋，相期在加饭。
伤二舍弟无疾而化二首
邵雍（宋代）

肠断东篱何所寻，东篱从此事沉沉。
差肩行处皆成往，吊影伤时无似今。
清泪已乾情莫极，黄泉未到恨非深。
不知何日能销尽，三十二年雍睦心。
和久中闻笛
韦骧（宋代）

风摇古木影萧森，何处飘来暮笛音。杳杳迥如天上曲，悠悠不减陇头吟。

未逢明月心犹恨，却忆残梅兴亦深。幽思萦回长不断，欲量应及数千寻。
送崔主簿赴沧州
李峤（唐代）

紫陌追随日，青门相见时。宦游从此去，离别几年期。

芳桂尊中酒，幽兰下调词。他乡有明月，千里照相思。
南坡杂诗 其三 补篱护笋
虞俦（宋代）

先生垄上带经锄，一雨朝来土脉苏。盈尺槿篱须补缀，邻翁殊未识龙雏。
小阁戏书
文同（宋代）

闲揭新刊集，时装旧窨香。
还如到茂灌，无物在床旁。
九歌·礼魂
屈原（先秦）

成礼兮会鼓，传芭兮代舞；
姱女倡兮容与；
春兰兮秋菊，长无绝兮终古。
寄提刑岑岩起
韦骧（宋代）

两世同年世亦稀，同官同路复同词。登途先后无多日，聚论参差已过时。

剑外石梯方息鞅，山南珍翰忽伸眉。情知邂逅当非晚，聊寓长言写所思。
琴曲歌辞。蔡氏五弄。秋思
司空图（唐代）

身病时亦危，逢秋多恸哭。
风波一摇荡，天地几翻覆。
孤萤出荒池，落叶穿破屋。
势利长草草，何人访幽独。
落梅风·蔷薇露
马致远（元代）

蔷薇露，荷叶雨，菊花霜冷香户。梅梢月斜人影孤，恨薄情四时辜负。
江南立春
吕夷简（宋代）

灰律何时应，江春昨夜来。
细风先动柳，残雪不藏梅。
馀冷迷清管，微和发冻醅。
闭门无客到，樽俎为谁开。
题明皇卧吹箫图二首 其二
俞德邻（宋代）

吹断箫声禁漏迟，华胥一枕梦醒时。梨花院落沉沉静，更有人偷玉笛吹。
次韵和安陆王工部郡圃早春
宋庠（宋代）

郧波翻縠抱城流，梦比春风第一州。
槁质枉陪温树密，胜襟还负岘亭游。
风英百种纷如绣，溪羽千声巧命俦。
遥识使臣兴感地，浮云长映最高楼。
感寓三首 其三
戴复古（宋代）

自觉心无愧，何须座右铭。人将金作坞，吾以石为屏。

年老医难疗，天寒酒易醒。菊花香到死，不肯就飘零。
浣溪沙
陈允平（宋代）

杨柳烟深五凤楼。绣帘风飏玉梭球。夜寒谁伴锦香篝。

残月有情圆晓梦，落花无语诉春愁。宝笙偷按小梁州。
夜坐有感
范成大（宋代）

静夜家家闭户眠，满城风雨骤寒天。
号呼卖卜谁家子，想欠明朝粜米钱！
九仙公主旧庄
王建（唐代）

仙居五里外门西，石路亲回御马蹄。天使来栽宫里树，

罗衣自马院前溪。野牛行傍浇花井，本主分将灌药畦。

楼上凤凰飞去后，白云红叶属山鸡。
题龚山长栖阁
刘过（宋代）

爱客龚山长，能容日日过。
栽培初种竹，爱护乍生荷。
堂对青山短，门关白日多。
细听间议论，不似我狂歌。
沁园春（美人足）
刘过（宋代）

洛浦凌波，为谁微步，轻尘暗生。记踏花芳径，乱红不损，步苔幽记，嫩绿无痕。衬玉罗慳，销金样窄，载不起、盈盈一段春。嬉游倦，笑教人款捻，微褪些跟。
有时自度歌声。悄不觉、微尖点拍频。忆金莲移换，文鸳得侣，绣茵催衮，舞凤轻分。懊恨深遮，牵情半露，出没风前烟缕裙。知何似，似一钩新月，唛碧笼云。
油纸灯二首
贾似道（宋代）

头混腿脚一身黄，翅滑牙红促织王。
易名叫做油莉挞，赌花管取满头装。
官舍十咏 其八
梁维栋（明代）

登临神欲往，物色目常撄。沙苑蒺藜美，草桥枸杞明。

政闻便告假，路僻少逢迎。华岳莲花迥，凭谁引我行。
奉和虢州刘给事使君三堂新题二十一咏。北楼
韩愈（唐代）

郡楼乘晓上，尽日不能回。晚色将秋至，长风送月来。
点绛唇 其二
张纲（宋代）

罗幕重重，画堂迎腊和风转。玳筵高展。知是群仙宴。

银鸭香浮，红袖翻歌扇。金杯劝。深深祝愿。争把蟠桃献。
织图二十四首·络丝
楼璹（宋代）

儿夫督机丝，输官趁时节。
向来催租瘢，正为坐踰越。
朝来掉籰勤，宁复辞腕脱。
辛勤夜未眠，败屋灯明灭。
和中丞晏尚书和答十二兄夜归遇雪之作
宋庠（宋代）

有客天街夜辔还，霰花无数拂雕鞍。
路疑西极瑶池近，人似南朝鹤氅寒。
漏鼓传声催暝色，麴车迷辙寄馀欢。
埙箎雅韵皆多感，偏觉阳春再和难。
奉和宫师相公流杯亭诗并太傅相公枢密太尉和
宋祁（宋代）

筑岩春脉下飞泉，林阁留宾敞庆筵。
流水环阶智者乐，醇醪饮吏相君权。
和歌远属钧枢旧，禊帖间存爵里贤。
此地胜游谁复见，醉波深映六符天。
送清杲禅者
释重顯（宋代）

春雨濛濛，春风拂拂。
动兮静兮，匪待时出。
云霞闲澹作性，金铁匪落为骨。
知我者谓我高蹈世表，不知我者谓我下视尘窟。
道恣随方，情融羁锁。
紫栗一寻，青山万朵。
行行思古人之言，无可不可，
南北东西但唯我。
十二时歌 其四
释印肃（宋代）

禺中巳，报君学道无门户。佛语诸经标此心，此心现时寂灭度。

诸无迷，曷有悟，真我非身谁作做。贪嗔痴爱属众生，达者无非涅槃路。
秋夜忆兴善院寄苗发
司空曙（唐代）

右军多住寺，此夜后池秋。自与山僧伴，那因洛客愁。

卷帘霜霭霭，满目水悠悠。若有诗相赠，期君忆惠休。
酬金华山人春日见寄之什
文彦博（宋代）

漠漠鲜云习习风，谷莺娇啭小园中。谢塘初长如裀草，湘渚难园避弋鸿。

轻雨落花红扑地，惹烟垂柳绿萦空。寻芳好伴高阳侣，深忆东山采药公。
黑驹别卢传素诗
佚名（唐代）

既食丈人粟，又饱丈人刍。今日相偿了，永离三恶途。
秋夜写怀呈常所往来诸公兼寄吴兴江仲嘉八首 其六
程俱（宋代）

二士出吴下，诸生有杨王。相从寂寞滨，无乃计未良。

纵横三千字，坐可致玉堂。词章乃糠秕，不直粟一囊。

我愧非子云，文书昧偏旁。穷居似韩子，草树亦荒凉。

时能出佳句，慰我秋夜长。
孟子·枉尺直寻
陈普（宋代）

计利无非患得心，谁能枉己直於人。
既甘隐忍无羞恶，气馁如何更复伸。
探赜 其二
程垣（宋代）

庄周一妄诞，丘明一浮夸。两都绣春英，三京组朝霞。

楚骚哀灵均，鵩赋凄长沙。律以素王经，春蛙与寒鸦。
田园作
孟浩然（唐代）

弊庐隔尘喧，惟先养恬素。
卜邻近三径，植果盈千树。
粤余任推近，三十犹未遇。
书剑时将晚，丘园日已暮。
晨兴自多怀，昼坐常寡悟。
冲天羡鸿鹄，争食羞鸡鹜。
望断金马门，劳歌采樵路。
乡曲无知己，朝端乏亲故。
谁能为扬雄，一荐甘泉赋。
寄题九日山廓然亭
朱熹（宋代）

昨游九日山，散发岩上石。仰看天宇近，俯叹尘境窄。

归来今几时，梦想挂苍壁。闻公结茅地，恍复记畴昔。

年随流水逝，事与浮云失。了知廓然处，初不从外得。

遥怜植杖翁，鹤骨双眼碧。永啸月明中，秋风桂花白。
富阳道中遇风感叹作
赵蕃（宋代）

回首江山旧，他年来往频。
人谁无一饱，汝独值多辛。
泛泛将何在，悠悠愧此身。
怀哉松与菊，白露及时新。
遗直堂六首 其三
韩元吉（宋代）

苦心有深思，劲质无软语。贤科废因公，此事亘千古。
重叠金 美人晓妆
钟蕴（清代）

雨声一夜黏花足。柔枝低压阑干曲。晓起薄罗裳。微微指甲凉。

干中憔悴后。妆点偏益瘦。瘦到不堪时。犹然去画眉。
江南别送毛给事吴行人蒋进士
徐问（明代）

春寒寂寂花事迟，驿楼弱柳青垂丝。玉瓶酒尽客不醉，东风惆怅令人思。

问君此行去何极，共说毛君司谏职。直词戆谏昔回天，天子时时借颜色。

吴君仗节中州行，骅骝骨格众目惊。归来起居北堂下，汉槎又促趋严程。

蒋君年少拾高第，要路勋名行远致。终孝三秋宰木长，细草新蒲乱愁思。

可怜去后凡马空，到时花发燕山红。各言相离会何日，长笑百年成转蓬。

愧予衡茅守儒素，贫病无书问亲故。心随河水转北流，回首斜阳渺烟树。
赠朱道灵
杜牧（唐代）

刘根丹篆三千字，郭璞青囊两卷书。

朱渚矶南谢山北，白云深处有岩居。
题宋器之烟波图
程公许（宋代）

万顷烟波一钓翁，玄真心事偶相同。
平生我亦轻轩冕，分取苕溪半席风。
将去关中别中尉存杠于慈恩寺塔下
顾炎武（明代）

廓落悲王子，栖迟爱友朋。荒郊纡策马，猎径傍韝鹰。

土室人稀到，衡门客少应。倾壶频进酒，散帙每挑灯。

叹昔当忧患，先人独战兢。薄田遗豆麧，童阜剩薪蒸。

疾病嗟年老，虔恭尚夙兴。芋魁收蜀郡，瓜种送东陵。

世业为奴有，空名任盗憎。幸馀忠厚福，犹见子孙承。

渭水徂年赤，岐山一夜崩。低头从灶养，脱迹溷林僧。

毒计哀坑赵，淫刑虐用鄫。忠魂依井植，碧血到泉凝。

困鬣时防罟，惊禽早避矰。屡扪追驷舌，莫运击蛇肱。

谬忝师资敬，多将气谊凭。深情占复始，积德望高升。

子建工诗早，河间好学称。堂垣逾旧大，国邑与前增。

九鼎知犹重，三光信有徵。沈埋随剑玺，变化待鲲鹏。

树落龙池雪，风悬雁塔冰。更期他日会，拄杖许同登。
题赠南台山院主吉大师
金君卿（宋代）

三纪修行箬笠僧，布衣褴褛发鬅鬙。
邑人与卜幽栖处，象法能鬅最上乘。
常宿灵喦敲玉磬，旋营精刹布金绳。
江西望镇称台岭，使者重来喜共登。
相和歌辞。子夜四时歌四首。冬歌
陆龟蒙（唐代）

南光走冷圭，北籁号空木。年年任霜霰，不减筼筜绿。
失诗吟
邵雍（宋代）

胸中风雨吼，笔下龙蛇走。
前后落人间，三千有余首。
曹仁宪谨荣寿 其三 七言截句
戴祥云（清代）

甘棠荫被入人深，塾课观风振士林。如此栽培桃李树，淡江到处绿成阴。
偈一百二十首 其一一二
释怀深（宋代）

日暖旌旗壮凤城，圣君勤俭古风清。宝刀不染匈奴血，四海从今自太平。
参曹溪道场宿憨师影堂作
黎遂球（明代）

大教齐事理，凡心交信疑。四大示所聚，天人显卢师。

顽仙既远遁，毒龙亦恒依。作用有显秘，知量无参差。

后起仰高踪，途辙何合离。法兴金固城，旨沛汤浚池。

嗟予蹑形影，淑问启新知。兹来仰堂构，摄心睹威仪。

馀磬入松风，高钟旋翠微。廊棂窈窕转，塔槛玲珑施。

香烟界溪流，灯月藏山辉。晦息意乍定，梵声发尝期。

共叹中兴功，俯礼无异祠。
蓬溪苏念均利泉
文同（宋代）

潜流蔽荒壤，嘉惠郁所施。
邑人念远汲，视此无以为。
苏君作之念，大利收前遗。
一日会众锸，兹焉发清漪。
既已就新甃，瓶缶何累累。
尽言彼污浊，岂尔同甘滋。
比户获美饮，颂君皆一辞。
何以纪君德，是泉无涸时。
元丰二年十月政公改路故作此诗
王安石（宋代）

独龙东路得平冈，始免游人屐齿妨。
更有主林身半现，与公随转作阴凉。
辅成观张上卿墓庐
张雨（元代）

青牛谢车御，白鹤叹人民。阁有凌烟像，桥无进履身。

平生玉櫑具，此地石麒麟。荡荡传宗业，中朝倚外臣。
赠相士徐鬼眼
蔡元定（宋代）

挟术满天下，谁人解识真。不因眼是鬼，那得口如神。

坚白三寸舌，雌黄一世人。操修果无愧，方可问人伦。
山居杂诗九十首 其十二
曹勋（宋代）

吾年踰七十，真欲愿春迟。岂谓上元过，适丁多雨时。

韶华荏苒半，清明旦夕期。流莺与蜂蝶，冷落殊未知。
和钓鳌行
赵希逢（宋代）

坎蛙难语江湖阔，百十为群声乱聒。细听不作惊人鸣，阁阁终乱口欲血。

有时鼓腹怒眼狞，水痕微触心胆惊。居污可笑妄尊大，盖亦未之睹海鲸。

巨鳌又非海鲸比，鬐鬣刺天鳞耀绮。首冠灵山负蓬莱，定非区区蜗可饵。

逆风出没踪迹神，气吐云雾迷昏昏。翻涛振浪力赑屃，涵泳焉知皆圣恩。

何人独号文章伯，巷北巷南嗟迫窄。翻身跳上昆崙山，沼视具区杯雷泽。

兴来拨棹逝中流，风月输他第一筹。不学严陵闲钓濑，也笑范蠡空扁舟。

自是天上神仙客，所至鱼龙先失色。丝纶百尺掌握中，放荡沧波走趠舶。

垂纶直待鳌口开，剖开鳌腹声如雷。先将鳌头献天子，其馀一手擎归来。
游修觉寺
杜甫（唐代）

野寺江天豁，山扉花竹幽。诗应有神助，吾得及春游。

径石相萦带，川云自去留。禅枝宿众鸟，漂转暮归愁。
踏莎行·春水鸭头
纳兰性德（清代）

春水鸭头，春山鹦嘴，烟丝无力风斜倚。百花时节好逢迎，可怜风掩屏山睡。
密语移灯，闲情枕臂。从教酝酿孤眠味。春鸿不解讳相思，映窗书破风风字。
路傍草
于邺（唐代）

春至始青青，香车碾已平。不知山下处，来向路傍生。

每岁有人在，何时无马行。应随尘与土，吹满洛阳城。
秦淮月
盛鸣世（明代）

石头望月秦淮里，不知月在秦淮水。
银汉平铺一色秋，珠阁琼楼正相似。
秦淮女儿十三余，绡幕半卷坐飞除。
霜妾星妃两不如，云中雀子那得住。
桂树团团系舟处，极浦烟波从此去。
温州江中孤屿谒文丞相祠
阮元（清代）

独向江心挽倒流，忠臣投死入东瓯。侧身天地成孤注，满目河山寄一舟。

朱鸟西台人尽哭，红羊南海劫初收。可怜此屿无多土，曾抵杭州与汴州。
过大散寄子骏
文同（宋代）

才过嘉陵心自喜，归来一夜写君书。
明朝便送曾冰底，定有西行双鲤鱼。
题王路分容膝轩
释德洪（宋代）

诗眼爱云泉，玉骨含富贵。精神画牒开，怒威亦和气。

材宜侍至尊，广殿俨剑履。胡为檐隙间，仅止容膝耳。

譬如横海鳣，蛣屈见脊尾。卷而为一发，寓此涔蹄水。

何当黑月夕，戏逐风霆起。悬知王氏轩，又补湘中记。
酒泉子·长忆孤山
潘阆（宋代）

长忆孤山，山在湖心如黛簇。僧房四面向湖开。轻棹去还来。
芰荷香喷连云阁。阁上清声檐下铎。别来尘土污人衣。空役梦魂飞。
挽刘刑部诗二首 其二
李洪（宋代）

东海于公老，当年大里门。身为二千石，恩及四儿孙。

富寿悬车日，悲伤易箦言。佳城今日启，松柏閟高原。
送刘学录之建阳
陈宓（宋代）

宝剑韬藏久未伸，天生南浦一文人。
好将玉匣呈岩电，洗出寒光万丈新。
松滋县作
章甫（宋代）

月近中秋白，云随落日横。
途穷暗客来，岁晚见交情。
念旧伤存没，忧时尚战争。
西风催起柁，鸥鹭莫寒盟。
柳梢青·三山归途代白鸥见嘲
辛弃疾（宋代）

白鸟相迎，相怜相笑，满面尘埃。华发苍颜，去时曾劝，闻早归来。
而今岂是高怀。为千里、莼羹计哉。好把移文，从今日日，读取千回。
送张仲举归晋阳举进士 其六
陈樵（元代）

矫矫凌云赋，累累白雪歌。世人祇漫与，吾子视如何。

谁预文章观，君宜甲乙科。秋闱今独立，春兴未须多。
直讲周岁
宋祁（宋代）

本自悲凉葆发多，何缘末至滥中阿。
马肝不食非论味，狗曲犹中枉为歌。
旧学空疏缘病废，壮情牢落伴年过。
终然野鹿江鱼性，长在云林与素波。
挽李自玉
赵必象（宋代）

安乐窝中寄幅巾，床头易註墨犹新。
盖棺只著深衣去，疑是尧夫辈行人。
倒犯
方千里（宋代）

尽日、任梧桐自飞，翠阶慵扫。闲云散缟。秋容莹、暮天清窈。

斜阳到地，楼阁参差帘栊悄。嫩袖舞凉飔，拂拂生林表。

荡尘襟，写名醥。

携手故园，胜事寻踪，松篁幽径窎。曲沼瞰静绿，荫檐影、龟鱼小。

信倦迹、归来好。倩叮咛、长安游子道。任鬓发霜侵，莫待菱花照。

醉乡深处老。
泛舟入后溪（后一首一作于鹄诗）
羊士谔（唐代）

东风朝日破轻岚，仙棹初移酒未酣。

玉笛闲吹折杨柳，春风无事傍鱼潭。

雨馀芳草净沙尘，水绿滩平一带春。

唯有啼鹃似留客，桃花深处更无人。
和任况之
苏过（宋代）

簪裳如缧囚，我生三年系。一落罝网中，遂负山林志。

忆故晋阳城，访古寻前事。萧凉麋鹿游，正坐金汤累。

西山郁峥嵘，气势翔天际。因知神所托，千岁有其地。

绵绵邑姜祠，盛德百世继。汾横地轴壮，泉涌山骨碎。

我时正行役，忽此烟雨滞。颇遭溪谷留，使失乡关异。

是时薰风初，殿阁微凉至。碧井照眼寒，山光湿衣翠。

文鲂纵弱浪，野鹤下晚吹。平生谢公心，雅在东山醉。

端来乞五斗，兹事复且置。悽悽百僚末，举首触嗔忌。

早知折腰恶，谁敢朱云吏。愿君志吾言，身外皆沤寄。

临渊休羡鱼，早决归来意。荣枯梦已破，何待邯郸记。
自城东至以诗代书，戏招李六拾遗、崔二十六先辈
白居易（唐代）

青门走马趁心期，惆怅归来已校迟。应过唐昌玉蕊后，

犹当崇敬牡丹时。暂游还忆崔先辈，欲醉先邀李拾遗。

尚残半月芸香俸，不作归粮作酒赀。
自和山房十咏
李曾伯（宋代）

萧萧风籁助清吟，秋去冬来令又更。
惟有老禅都不管，任它檐铎作何声。
江行杂咏
朱兰馨（清代）

江行尽日趁和风，估客帆悬十幅同。最是客心看不足，乱山苍翠夕阳中。
湖南使者邵公召赴行
张栻（宋代）

公来使湘州，气象日淳美。不为察察明，自谓平平耳。

未须走原隰，但使心如水。傥无耳目蔽，庭户即千里。

顷闻上封章，便欲返桑梓。其如矍铄姿，难著湖山里。

春风一札下，趣往觐天咫。新渌渺沧洲，扬舲一何驶。

士方处远外，忧国抱蕴底。宁应立君前，辅车有或柅。

煌煌四门开，侧席问民疻。百虑愿毕陈，高风泚馀子。
咏史上·张良四首
陈普（宋代）

本是山东忠孝门，卯金社稷暂相烦。
君王良全青云意，长乐锺中无一言。
临江仙 州署东偏新辟小园成，春日偶题
丁瀚（清代）

丝雨愔愔飘未已，遥山半被云遮。小园堪拟庾公家。

数竿君子竹，一径美人花。

清昼垂帘无个事，茗炉闲试新茶。眼前生趣足相夸。

燕儿营厦屋，蜂使放朝衙。
晏斋余自名也故常以榜自随乃以名厅事之东偏
赵蕃（宋代）

此晏名斋惧不安，居閒从仕莫殊看。
葱羹麦饭自可饱，惟去不须如井丹。
早春
晁说之（宋代）

日日江头骋望频，东风去岁旧相亲。
庾郎于作披香赋，未有花开未是春。
晚泊
汤储璠（清代）

烟波不知处，一棹寄江滨。夜火明红叶，秋风长白蘋。

虫声都在水，鸥梦惯依人。日暮多歧路，何劳更问津。
见子由与孔常父唱和诗辄次其韵余昔在馆中同
苏轼（宋代）

君先鲁东家，门户照千古。
文章固应尔，须鬣余似处。
虽非蒙倛状，尚有历国苦。
诵书口澜翻，布谷杂杜宇。
十年困奔走，栉沐饱风雨。
吾道其非耶，野处岂兕虎。
灞陵闲老将，柏直口尚乳。
自君兄弟还，鼎立知有补。
蓬山耆旧散，故事谁删去。
来迎冯翊传，出饯会稽组。
吾犹及前辈，诗酒盛册府。
愿君唱此风，扬觯斯杜举。
归去难（仙吕期约）
周邦彦（宋代）

佳约人未知，背地伊先变。恶会称停事，看深浅。如今信我，委的称长远。好来无可怨。洎合教伊，因些事后分散。

密意都休，待说先肠断。此恨除非是，天相念。坚心更守，未死终相见。多少闲磨难。到得其时，知他做甚头眼。
文山即事
文天祥（宋代）

宇宙风烟阔，山林日月长。
开滩通燕尾，伐石割羊肠。
盘谷堪居李，庐山偶姓康。
知名总闲事，一醉棹沧浪。
二色牡丹 其二
王衡（明代）

洛阳女儿红颜饶，血色罗裙宝抹腰。借得霓裳半庭月，居然管领百花朝。
水龙吟（雨词）
赵长卿（宋代）

淡烟轻霭＿＿，望中乍歇凝晴昼。才惊一霎催花，还又随风过昼。清带梨梢，晕含桃脸，添春多少。向海棠点点，香红染遍，分明是、胭脂透。

无奈芳心滴碎，阻游人、踏青携手。檐头线断，空中丝乱，才晴却又。帘幕闲垂处，轻风送、一番寒峭。正留君不住，潇潇更下黄昏后。
舟行遇顺风
卫泾（宋代）

昼船昨日吴江西，风雨满江鼓棹迟。
客帆过眼撇波去，坐看舟棹相犹夷。
今朝风忽发东北，纵帆如飞揭百尺。
来者寸步不可前，停舻怅望求弗获。
风从何来天何为，顺喜逆怨人自私。
世间万事亦尔耳，乘除妙理君安知。
杭州杂诗和林石田 其十六
汪元量（宋代）

日月往来毂，乾坤生杀机。江春蛟妾舞，塞暖雁奴归。

逆旅诗添债，愁城酒破围。如何秦相国，昨夜熓韩非。
江南曲
毛直方（宋代）

津头闻别语，三载以为期。
安得中山酒，醒日是归时。
续董子温咏陶潜诗八首 其六
刘攽（宋代）

道术既分裂，人人得其偏。丹青照千载，始觉真检全。

尔时扬仁风，到今犹慄然。
奉和圣制幸望春宫送朔方大总管张仁亶
刘宪（唐代）

命将择耆年，图功胜必全。光辉万乘饯，威武二庭宣。

中衢横鼓角，旷野蔽旌旃。推食天厨至，投醪御酒传。

凉风过雁苑，杀气下鸡田。分阃恩何极，临岐动睿篇。
送湖南张仓解官还建昌九首
廖行之（宋代）

稔见银河派里人，眼高余子似纷纷。
君今绰有前风烈，愿振家声稔旧闻。
大雪
鲁交（宋代）

万象晓一色，皓然天地中。
楚山云母障，汉殿水精宫。
远近梅花信，高低柳絮风。
吟魂清不彻，和月上晴空。
秋日
邵雍（宋代）

满目平原百里赊，寂寥深处见人家。
三间草屋无樵爨，一□□□有野花。
远出小童寻路径，归来老叟带烟霞。
数声起笛寒山暮，光照柴门月满斜。
绝句六十四首 其十一
张伯端（宋代）

梦谒西华到九天，真人授我指玄篇。其中简易无多语，只是教人鍊汞铅。
扫地舞·酥点萼
佚名（宋代）

酥点萼。玉碾萼。点时碾时香雪薄。才折得。春方弱。半掩朱扉，垂绣幕。怕吹落。拈一饷。嗅一饷。拈时嗅时宿酒忘。春争上。不忍放。待对菱花，斜插向。宝钗上。
宫词 其七
赵佶（宋代）

华景红梅两槛分，点成轻雪万枝均。依稀昨夜东风起，巳拆香苞漏泄春。
游洞霄简陈伯修
黄裳（宋代）

异香来自洞中春，王屋华阳密作邻。宛转白云离紫府，参差青锁断红尘。

若无天柱难留许，惟有桃花解笑秦。我得此官应是分，欲从何处更寻真。
虞美人·陌头柳色春将半
秦观（宋代）

陌头柳色春将半。枝上莺声唤。客游晓日绮罗稠。紫陌东风弦客、咽朱楼。
少年抚景渐虚过。终日看花坐。独愁不见玉人留。洞府空教燕子、占风流。
陈情谁中丞
喻坦之（唐代）

孤拙竟何营，徒希折桂名。始终谁肯荐，得失自难明。

贡乏雄文谁，归无瘠土耕。沧江长发梦，紫陌久惭行。

意纵求知切，才惟惧鉴精。五言非琢玉，十载看迁莺。

取进心甘钝，伤嗟骨每惊。尘襟痕积泪，客鬓白新茎。

顾盼身堪教，吹嘘羽觉生。依门情转切，荷德力须倾。

奖善犹怜贡，垂恩必不轻。从兹便提挈，云路自生荣。
次韵方文敏秋兴五首 其三
贝琼（元代）

天限长江雪浪浮，临江百尺起朱楼。春风秋月归新恨，楚水吴山忆旧游。

已沃腥臊无朔漠，从来壮丽有西州。万年大业如磐石，四海诸侯尽缀旒。
戒子书
洪亮吉（清代）

九垓之内，人同蛾多。不自僇力，资生则那。东邻歌钟，北寺击鼓。

严霜入门，响亦凄楚。人以为欢，我以为苦。欲贻子金，我不为盗。

宦而巧取，较盗尤暴。凿楹有蠹，穿径有萤。益人神知，照我汗青。

疗贫之术，不出户庭。
溅玉亭
詹友端（宋代）

昔闻东坡老，险语壮庐阜。向来诗漱玉，光焰不可覆。

飞龙擘翠峡，绝响还许步。追观秋霜岸，奔流作雷怒。

春撞碎圭璧，雪溅入窗户。头眩怯初高，眼眈久反顾。

恍疑尘埃踪，误落清净土。永怀琴高生，控鲤得仙去。
观旧写照有感
张镃（宋代）

赵茂写我真，今朝喜重见。
相望十五载，容貌尽更变。
恰如逢故十，省认向时面。
自怜岁月去，亟若弦上箭。
其间忧与病，往往风历遍。
寒暑外侵薄，思虑内萦缠。
幻形烦草木，熟能永葱蒨。
发幸才半白，登临未衷倦。
逍遥溪复壑，安稳寝并膳。
十年每一画，能几何绢。
会看乌帽下，满垂银色线。
莫嫌老易来，身健尽堪羡。
赖有难画者，炎天飞雪片。
洗劫且长存，那随时序转。
里中有虚传榜帖者
钱时（宋代）

榜帖虚传鬨里闾，聚门如束散如驱。莫言此个无端的，世上浮名总是虚。
赠萧高士
刘克庄（宋代）

玉笥萧高士，超然物外姿。
能弹广陵操，会作豫章诗。
紫府非无分，丹房未有基。
西山多隐者，何必远求师。
偈颂一一二首 其六十二
释清远（宋代）

总别同异兼成坏，祇是山僧与众人。高广须弥入芥子，无边刹海在微尘。

昼复夜，秋复春，境寂心融事事真。七宝大车既如此，去来语默莫因循。
奉和君俞以子华古德颂见示
韩维（宋代）

百尺竿头进步人，随缘偶物莫非真。
君看日用如何讨，即此空身是法身。
挽方水云道士用东坡先生清虚堂韵
沈周（明代）

学仙不成似炊沙，紫府著尔无闲衙。
长生只在唇舌上，六十瞥眼风中花。
江湖漂萍本无蒂，一囊书画东西家。
虚谈火龙配水虎，岂见白蝠如乌鸦。
惟于饮酒诧能事，终身落魄犹苏葩。
醉魔沉冥不可醒，带病去买宜兴茶。
长途昨夜忽观化，讣至空使吾胸挝。
皮囊败坏秋草里，青山剑穴从谁爬。
碧云黄鹤渺何许，矫首西睇令人嗟。
我今随生亦随死，努力加饭辞餐霞。
句
袁倚（宋代）

江头晓夜日月出，九顶三峨相吐吞。
邸舍牡丹盛开病中强成一律不欲孤负此花耳兼简南峰仪制
杨廉（唐代）

台榭何曾尽有之，花中除此更无奇。乃知植物争妍日，却在春光欲暮时。

翠縠剪裁分嫩叶，红云飞堕著柔枝。觇从世变趋文处，每爱刘因解赋诗。
夏太常碧梧翠竹图为林同寅季聪题
韩雍（明代）

孤桐何亭亭，脩竹亦袅袅。根株起泉石，相引入云表。

乔枝润玄云，密叶摇翠葆。所嘉清标同，非比华色好。

芳春斗妍姿，嗤彼众花草。一时固悦目，零落苦太早。

节操岂若兹，霜风不能挠。良材世皆惜，大匠解品藻。

栖食招鸾凰，厥美谩称道。虞廷取制作，音韵天下少。
途中杂题六首
赵蕃（宋代）

下壑疑无地，高崖恐接天。
端殊益州驭，敢尽祖生鞭。
和徐之才浮萍
冯山（宋代）

潇洒春容静，飘摇水性柔。根从何处起，身任此生浮。

得地轻依托，随波旋去留。潢污深不采，溟渤望空悠。

花蕊看还落，蕉心久未抽。岂知经夜雨，便欲障江流。

晚入吴歌唱，晴邀汉女游。翠连芳草渡，寒映绿杨楼。

碎剪神工巧，平铺泽国幽。微躯焉足道，浪迹更谁收。

踏破閒行鹭，冲开暖上鳅。但能知委顺，何用校稀稠。

谩欲通河汉，宁虞践马牛。迸从菱芡密，如把芰荷揉。

寂寂苔成阵，纷纷芥作舟。屈骚遗故事，湛赋壮前猷。

蛙跃沾双股，龟行蔽六眸。联居如有守，远近亦无求。

别浦千重恨，吟塘万点愁。生涯随所寓，细域浩难筹。

野色宜茶灶，仙姿泛酒瓯。清芬传涧沚，馀思满汀洲。

暗与莼丝结，多为荇蒂钩。岂专嬉雁鹜，自可覆蛟虬。

助赏名园侧，含悽古道周。纡回差胜梗，汨没尚怜沤。

赴急如趋市，逢枯类转沟。吉祥兴霸业，美荐格神休。

为爱常青眼，难题几白头。新篇盈巨轴，牵强岂能侔。
南阳谢公祈雨
梅尧臣（宋代）

云龙本职雨，不雨其失职。
万草欲焚如，千畴几赭色。
刺史为民忧，侵晨车竞饬。
朅来欵宫祠，岂不念黍稷。
{上雨下奄}霭随轮轩，滂沱遍畛域。
孰谓云龙愚，能成仁惠德。
濯濯群物新，葱葱众苗殖。
莫比邵父渠，初惭用人力。
以茶芽焦坑送周德友德友来索赐茶仆无之也 其二
张孝祥（宋代）

仇池诗中识焦坑，风味官焙可抗行。钻馀权倖亦及我，十辈走前公试烹。
自五牧至吕城
秦焕（清代）

破晓晴光幸未悭，鸣钲发棹早曦殷。水经五牧黄于土，岸近丹曦矗似山。

人语缫丝声不断，农忙割麦月无闲。旌旗壤堞风飘处，愁绪难忘时世艰。
紫光阁阅武举射
乾隆（清代）

抡材临别苑，射策对明廷。
养士百年久，干城九塞宁。
雕弓悬满月，羽箭迅流星。
为问赳桓辈，能通黄石经？
宫词 其五十五
花蕊夫人徐氏（唐代）

斗草深宫玉槛前，春蒲如箭荇如钱。不知红药阑干曲，日暮何人落翠钿。
题离薋园画卷
毛序（清代）

在昔嘉隆际，承平事粉饰。海内主文盟，王李两词伯。

小美复继之，火攻势颇急。何人秉国成，烈焰正熏炙。

盈室惟菉葹，兰茝遭掊击。骇机罹家难，归来避毒螫。

园裁五亩余，环舍清流激。绘作《辋川图》，惨澹见笔墨。

卷轴牛腰粗，纵横满篇什。迩来百余年，齿颊尚啧啧。

张公黄门后，高爽世无敌。买断谢家山，犹存到公石。

画图已散落，弃置等瓦砾。公独购之归，绨锦加閟惜。

东风初解冻，春溪漾深碧。来继斜川游，酒酣话畴昔。

晴窗展绢素，香古色微黑。风亭暨月榭，指示仍历历。

醉眼重摩挲，瞪视三叹息。古人构名园，经营费金帛。

凿池引潺湲，累石肖屴崱。一旦高台倾，荒废委丛棘。

宁仅李与牛，后世供笑哑。兹园幸无恙，复作高人宅。

桥边驻巾车，竹下岸冠帻。岂繄主人贤，亦恐无此客。

后日傥重来，梅梢应放白。
送沈仓曹赴江西
白居易（唐代）

落日驱单骑，凉风换袷衣。
远鱼传信至，秋雁趁行飞。
洛下闲居住，城东醉伴稀。
莫辞船舫重，多觅酒钱归。
以人生五马贵莫受侵为韵送胡献叔守邵阳
方岳（宋代）

维东有夕峰，维西有秋柝。
行春独何悰，此段待民莫。
次韵酬吴彦珍见寄二首
王安石（宋代）

君作新诗故起予，一吟聊复报双鱼。
杖藜高径谁来往，散帙空堂自卷舒。
树外鸟啼催晚种，花间人语趁朝虚。
春风处处堪携手，何事临池苦学书。
卢沟桥观浑河滥漫歌
崔应阶（清代）

长桥独扼天下雄，蜿蜒高拱横西东。伊昔何人能凿此，鲸蜺飞动神其功。

无乃秦皇鞭石渡海之遗址，其为穆王鼍梁高架之奇工。

不然何其宛转三百尺，隐如玉龙夭矫飞晴空。有时濛濛烟雨西山际，万壑直挂垂天虹。

千年砥柱难与同，车书万国恒相通。下流不断桑乾水，发源遥自天池中。

经过马邑云中之汩淈，始能伏沙穿石来无穷。吾闻昆仑之水分九派，三门壁立流冲瀜。

此水得无分其一，蹴天撼地驱长风。洪涛直下三百里，奔流入海何匆匆。

内有毒龙性难制，翻波搅浪威豪凶。呼吸百川神莫测，倏倏吐气蒸冥濛。

扬鬐掉尾山岳崎，高撑双目凌波红。崩崖决岸迭肆虐，飞腾霄汉横相冲。

有明三百年为害，田庐漂没无始终。先帝圣神功迈五，九河疏凿归溶溶。

视此浑河若杯水，安能任其潎冽而汹汹。石堤高筑盘巩固，爰命勒碑封其龙。

龙亦俯首曳尾去，遂移灵族潜珠宫。兆民有赖诵功德，郊原千里安春农。

我以奉命来卢沟，孤城分守扼咽喉。西连秦晋之要隘，东接燕蓟之雄州。

嵯峨凤阙云中浮，嶒崚山色横青虬。日夕怅望斯桥上，车尘马迹何时休。

批肝豁胆谁其俦，济川之志徒悠悠。时维五月旱为虐，火云天际凝不流。

赤日当午更酷烈，山焦海竭如焚丘。欲雨不雨蜚廉怒，黄沙黯黯摧城头。

禾苗渐槁川泽涸，土烟赫赫生空洲。蛟龙饮渴鱼鳖愁，勺水余波安可求。

我皇德际唐虞盛，日月明哲多神谋。垂拱无为勤厥修，万邦宾服皆怀柔。

致治之要务在本，民生大计惟田畴。嗟此旱魃妨农事，下韶责己归其尤。

咨尔臣工恪封事，勿使朕躬忝阙贻民忧。一诚昭格上苍意，帝遣天吴驱日驶。

须臾大地凉风生，万顷云涛奔六辔。泼空浓雨翻银河，雷光电制金蛇细。

溽暑潜消宇宙清，油油禾黍生平地。《康衢》、《击壤》歌神尧，含铺皞皞欢无际。

雈苻敛迹四境安，刑清颇遂幽栖志。公余间眺水云开，豁然一声霹雳至。

浑疑天柱半空摧，昆仑压倒巨灵臂。状如六鳌架海归南溟，长鲸吼跳波中戏。

又如三军突出单于台，杂沓刀枪冲铁骑。雄涛万顷雪花飞，素车白马钱塘次。

拿舟我欲穷其源，乘风破浪浑间事。息彼蓬莱最上峰，更寻织女支机器。

星槎直泛斗牛还，骑鲸不效青莲肆。海阔天空任往来，谁能绊此垂云翅。

胡为碌碌滞尘埃，谪居又非香案吏。秋如对酒且高歌，旷怀磊落搜奇思。

兴酣长啸一声秋，西山烟翠多佳致。
又和赵路分韵 其一
韩淲（宋代）

萱芽争出柳眉舒，积雪霜凝未尽除。一阵暖风殊著莫，傍人啼鸟亦忻如。
送芋栗汤升伯教授
葛绍体（宋代）

紫芋霜天到客居，秋风应倩野人锄。
竹炉细拨轻红火，暖襯寒窗夜读书。
含香
韦庄（唐代）

含香高步已难陪，鹤到清霄势未回。遇物旋添芳草句，

逢春宁未碧云才。微红几处花心吐，嫩绿谁家柳眼开。

却去金銮为近侍，便辞鸥鸟不归来。
别何家圩道中口占授宜之
吴与弼（明代）

昨夜巡檐同霁月，今朝联辔共秋山。恍思三十年前梦，信是人生会合难。
庭梅咏
张九龄（唐代）

芳意何能早，孤荣亦自危。更怜花蒂弱，不受岁寒移。

朝雪那相妒，阴风已屡吹。馨香虽尚尔，飘荡复谁知。
贾师宪望海楼成次韵
陈宜中（宋代）

名与山高千古重，恩如海阔一身轻。
门下少年初幕府，梦随诸吏上峥嵘。
乙巳年十月二十五日夜复入狱咏柏一绝
杨爵（明代）

反身未了他年罪，乐土还逢今日安。慰尔耐寒庭下柏，主人依旧又来看。
十二月乐章 其十二 十二月
李德（明代）

北斗璿光射幽土，四气缘环若朝暮。壑底惊蛇挽不留，官街力兽驮寒去。
书事十首
刘克庄（宋代）

生长承平玩细娱，变兴仓卒不支吾。
轻裘太守抛铃下，宝玦郎支泣路隅。
谍报长驱殊未觉，经书大去可胜诛。
世间果有桃源否，千载无人更问途。
偈颂四十二首 其十六
释祖先（宋代）

鹧鸪啼处百花香，日暖风和春昼长。昨夜虚空开口笑，祥光瑞气满华堂。
江城子 其四 海棠花下烧烛词
刘辰翁（宋代）

红敧醉袖殢阑干。夜将阑。去难拚。烧蜜调蜂，重照锦团栾。

春到洞房深处暖，方知道，月宫寒。

枝枝红泪不曾乾。背人弹。语羞檀。欲睡心情，一似梦惊残。

正自朦胧花下好，银烛里，几人看。
第六十三九峰龟毛颂
释义青（宋代）

等闲不语未逢人，语便伤直似太亲。

不顾火中鸾凤息，惊他石虎暗生嗔。
旅闷十首
方回（元代）

运启奎占瑞，途殚彗告危。
晚生违盛际，后死值衰期。
何啻三归备，宁虞九鼎移。
焉知专夜妾，竟孕别人儿。
题董北苑画
米芾（宋代）

千峰突兀插空立，万木萧疏拥涧阴。日暮草堂犹未掩，从知尘土远山林。
拟古十九首 其三 青青陵上柏
姚光虞（明代）

青青松与柏，轮囷山之阿。人生寄一世，迅速如颓波。

及时为欢娱，有酒且高歌。遨游宛洛间，騕袅鸣玉珂。

宛洛多王侯，邑里竞繁华。车马日缤纷，第宅郁嵯峨。

别馆接离宫，一一凌烟霞。恣意且游瞩，戚戚将如何。
梦游洛中十首
蔡襄（宋代）

履道园池竹万竿，竹间池际笋斑谰。
当时酒所夸文战，今日谁登上将坛。
对菊
吕本中（宋代）

稚子寻花莫漫狂，已知衰疾负重阳。新霜有意留青蕊，更放残枝十月黄。
听笙亭
谢元光（明代）

仙子吹笙醉碧桃，凤声嘹亮遍林皋。何人窃向浮邱听，传得云和曲调高。
送僧归日本国
吴融（唐代）

沧溟分故国，渺渺泛杯归。天尽终期到，人生此别稀。

无风亦骇浪，未午已斜晖。系帛何须雁，金乌日日飞。
雨盛不果游燕子矶次杨子坚韵
程恩泽（清代）

江干青枫化为霞，秋水以外皆春花。中有一矶挂林杪，道是银汉飞来槎。

撑突万古碍星月，啸呼六代争龙蛇。峭壁垂云幻锦绣，丛樯似戟纷杈丫。

摇摇幢风佛倚阁，渺渺芦雪鸿为家。昔游正借夏绿里，时有好鸟衔余葩。

今偕诗仙蜡双屐，先唤渔父同杖拿。谁知冷雨锁荒寂，三日都打回风挝。

涎涎燕尾不可见，摄山一角沈天涯。诗仙不到山不绿，得无象车不受夸。

君乎琢句苔石破，我亦题竹风鸦斜。
嘉禾百咏·普济院
张尧同（宋代）

祗应曾布地，往往化为鱼。
一遇丁千骑，禅人便结庐。
雪行
李时可（宋代）

天寒鸦欲栖，客路尚迟迟。
泥滑蹇驴涩，风斜破帽欹。
雪藏山断绝，梅苦雪禁持。
客里愁无着，愁边却有诗。
并山东南闲步至野人吴氏居乃归
陆游（宋代）

信步闲行遍四邻，拥篱老稚看纶巾。
人随世换朋侪少，志与年纶感慨频。
梅送冷香横雪岸，雁翻孤影下烟津。
丰年何地酬君赐，剩向旗亭作醉人。
渡河
王东槐（清代）

万顷桃花一叶舟，飘然直作御风游。看他浊浪滔滔下，千古何人截众流。
述古 其七
胡俨（明代）

闳辩谈天衍，文具雕龙奭。公孙持坚白，李悝尽地力。

荀卿独老师，着论推儒墨。纷纷溷浊世，龙虎互吞食。

大道隐不遂，居然心恻恻。金骨岂易销，奈此众口蚀。

向使无春申，焉能免匍匐。汨汨数万言，性恶殊道德。

遂令上蔡儿，西游为鬼蜮。寄语昌黎生，匪惟不精择。
菩萨蛮 以上李真人述还丹诀十首案宋元间道
李真人（元代）

夸丹功用将何作。仙人尽号长生药。服人得延年。方知此理玄。生药终须觅。只在坎离侧。向此得真微。天长地久期。
送张君玉赴宁江幕府七首
晁公溯（宋代）

子去夔州颇自矜，举杯大叫气凭陵。
新诗硖内流传满，今有高人王右丞。
明道亲享先农十首 其六 饮福用《禧安》。
郊庙朝会歌辞（宋代）

神既至飨，福亦来酬。申锡纯嘏，旨酒惟柔。思文后稷，贻我来牟。

子孙千亿，丕荷天休。
登海螺岩
释古汝（明代）

青螺不住海门东，倒卓为岩插碧空。留得江云侵涧白，尚馀蜃碧杂霜红。

钟声过处落危石，雪意开时度软风。俯视千山烟树远，未知谁卧石楼中。
长相思
蔡伸（宋代）

我心坚。你心坚。各自心坚石也穿。谁言相见难。

小窗前。月婵娟。玉困花柔并枕眠。今宵人月圆。
冬日杂咏（三首）
张邦奇（明代）

满目悲生事，玄阴梗夕晖。
对村灯焰冷，穿幄笛声微。
改火仍逋旧，饥年半习非。
枉教啼络纬，勤织也无衣。
题招提院静照堂
周孟阳（宋代）

羡师遗工网，旧隐敞新堂。
月白秋庭小，风清书榻凉。
倦游轻势利，归梦在沧浪。
满箧朝贤句，孤云山帝乡。
论语绝句 其七十八
张九成（宋代）

大都礼义本人情，若论人情莫若亲。苟使于亲无曲折，不知人视作何人。
游天王寺
舒岳祥（宋代）

客子倦行役，閒寻古刹林。
双岩来势尽，汇水去声沈。
经神千人会，然灯七佛深。
松行喧万籁，僧定不知音。
偈
释慧光（宋代）

不用求真，何须息见，
倒骑牛兮入佛殿。羌笛一声天地空，
不知谁识瞿昙面。
村居即事
刘雪崖（宋代）

数声鸡犬自相闻，借得茅庐住水濆。
梅欲黄时常是雨，稻才青处便如云。
忧时每欢朝廷远，学稼方知畎亩勤。
若使徵书到岩谷，北山又恐动移文。
绿阴亭自唐时有之到今五百年卢肇二三公题诗
戴复古（宋代）

惨惨秋风吹客襟，唐人遗迹宋人吟。
浮云世事多迁变，不独此亭无绿阴。
颂古四十五首
释如珙（宋代）

真正道流行脚去，护身符子不须担。
国师实为耽源切，不是临岐作对谈。
奉和晦日幸昆明池应制
苏颋（唐代）

炎历事边陲，昆明始凿池。豫游光后圣，征战罢前规。

霁色清珍宇，年芳入锦陂。御杯兰荐叶，仙仗柳交枝。

二石分河泻，双珠代月移。微臣比翔泳，恩广自无涯。
赠顾松交吏部
曾畹（明代）

直觉东归似故乡，每逢佳节就君觞。客中文宴如羊曼，吴下名园数辟疆。

芳草画凝歌扇绿，落花春散舞衣香。东山未许频游玩，早晚徵书发建章。
句 其二
孙觉（宋代）

儿童窃食不知禁，格磔山禽满院飞。
【双调】新水令_思忆落红风
周文质（元代）

思忆
落红风里不闻声，叹东君渐成薄幸。却艳冶，又飘零，叶底残英，刚留住惜花性。
【乔牌儿】对景愁倍增，追思旧行径。苏卿偏识临川令，俏心肠忒志诚。
【风人松】笑将风月好前程，轻付与俊书生。奈春情庭院关不定，被东风吹满宸京。隐隐仙姬去也，悠悠环佩无声。
【拨不断】柳青青，竹亭亭，观绝楼头潇潇景，想尽花间怯怯情，添沉心上厌厌病，都只为剖钗分镜。
【一锭银】寂寂黄昏户半扃，独立闲庭。谁道下一言为定？俺执手到数千回，刬地孤令。
【离亭歇指煞】相逢常约西厢事，到来不奉东墙命。无言暗省，秦楼何夕彩云回，瑶琴昨日冰弦断，碧天今夜孤星耿。露寒衣袂轻，风定帘栊静，偏觉更长漏永。香消不暖梦蝶魂，月明应搅幽禽宿，灯青偏照离鸾影。谁将才子情，说与佳人听？今夜里休来俺梦境。从知道枕儿单，也填不得被儿冷。
邯郸行
石宝（明代）

邯郸女儿未二十，堂下理筝堂上食。梅魂清澈藕丝柔，舞罢花枝困无力。

罗帏绣幕春复春，可怜白璧滞风尘。陌上几逢珠履客，花前谁是锦袍人。

百年命分多不偶，不独西池蒲与柳。李广不侯溤衍贫，文姬流落明妃朽。

伤心万事难具论，积恨烟绵春草痕。
偈颂一一二首 其十五
释清远（宋代）

万物咸新论故乡，抬眸元是旧爷娘。先春花发馨香远，物外山河日月长。
偈颂二百零五首
释正觉（宋代）

管签真风暗度韶，春恩如许在芳条。
志公不是闲和尚，拄杖头边有剪刀。
多景楼
韦骧（宋代）

尽道人间占胜游，天将多景遗斯楼。江山远顾穷千里，风月平分入两州。

日日高明疑后夜，年年潇洒觉先秋。不知今古登临客，消却尘怀几斛愁。
送商总郎三首
洪咨夔（宋代）

鹤唳风声淝水捷，马腾士饱蔡州平。
笑谈定取中兴策，莫道司存只饷兵。